WPH กำไรปี 64 ออลไทม์ไฮ! โต 8 เท่า แตะ 242 ลบ. เคาะปันผล 0.10 บ.
WPH กำไรปี 64 โตทะลัก 8 เท่า แตะ 242 ลบ. ออลไทม์ไฮ! เคาะปันผล 0.10 บ. จ่าย 25 พ.ค.นี้ ลุ้นปี 65 สัดส่วนลูกค้าต่างชาติเพิ่ม 10% โควิดยังแรงดันรายได้ทุบสถิติใหม่
WPH กำไรปี 64 ออลไทม์ไฮ! โต 8 เท่า แตะ 242 ลบ. เคาะปันผล 0.10 บ. จ่าย 25 พ.ค.65
25 ก.พ. 2565

นายเชน เหล่าสุนทร รองประธานเจ้าหน้าที่บริหาร บริษัท โรงพยาบาลวัฒนแพทย์ ตรัง จำกัด (มหาชน) หรือ WPH เปิดเผยว่า ผลการดำเนินงานปี 2564 มีกำไรสุทธิอยู่ที่ 242 ล้านบาท เพิ่มขึ้น 818% จากปีก่อนมีขาดทุน 33 ล้านบาท ซึ่งเป็นระดับกำไรที่ทำสถิติสูงสุดเป็นประวัติการณ์  ขณะที่มีรายได้รวมอยู่ที่ 1,226 ล้านบาท เพิ่มขึ้น 74% จากปีก่อนที่มีรายได้รวมเท่ากับ 705 ล้านบาท ทำให้รายได้ขึ้นมาสู่ระดับพันล้านเป็นปีแรก
สาเหตุที่มีกำไรเพิ่มขึ้น เนื่องจากจำนวนผู้ป่วย ทั้งในและต่างประเทศเข้ามาใช้บริการจำนวนมากขึ้น มีรายได้จากการตรวจรักษาจากโรคโควิด-19 โดยจากสถานการณ์การแพร่ระบาดที่เกิดขึ้น ได้รับประโยชน์จากการตรวจคัดกรองโรคโควิด-19 การช่วยรับรักษาคนไข้โควิด-19 และการจัดทำฮอสพิเทล รวมถึงการฉีดวัคซีนป้องกันโควิด-19 ให้กับคนในพื้นที่ตามนโยบายของรัฐ ซึ่งช่วงหลังพบว่าคนไข้มีความกล้าเดินทาง และเข้ามารับรักษาโรคประจำตัวในโรงพยาบาลมากขึ้นอีกด้วย ทั้งนี้ยังได้แรงหนุนจากผลกำไรของบริษัทย่อยที่เติบโตแบบก้าวกระโดดอีกด้วย
ทั้งนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันประจำปี 2564 ให้กับผู้ถือหุ้นเป็นเงินสด ในอัตราหุ้นละ 0.10 บาท  รวมเป็นเงินปันผลทั้งสิ้น 60 ล้านบาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้น (Record Date) ในวันที่ 11 มี.ค.2565  และวันที่ไม่ได้รับสิทธิปันผล(XD) ในวันที่ 10 มี.ค. 2565 และกำหนดวันจ่ายเงินปันผลในวันที่ 25 พ.ค.2565
“สำหรับแผนการดำเนินธุรกิจในปี2565 ตั้งเป้าหมายรวมจะเติบโตประมาณ 5 -10% จากฐานที่สูงของปี 2564 ที่มีรายได้อยู่ที่ 1,226 ล้านบาทเนื่องจากคาดว่าสัดส่วนรายได้ของลูกค้าต่างชาติมีโอกาสเพิ่มขึ้นได้แตะระดับ 10% หลังจากเริ่มทยอยกลับเข้ามาท่องเที่ยวในประเทศ และเข้ารับการรักษาในโรงพยาบาลมากขึ้น ซึ่งในช่วงต้นปีนี้เริ่มเห็นสัญญาณที่มากขึ้นอย่างต่อเนื่อง อีกทั้งผู้ป่วยโควิด -19 กลับเพิ่มสูงขึ้นจากที่บริษัทคาดการณ์ไว้ โดยคาดว่าไตรมาส 1/65 รายได้จะสามารถเติบโตได้เกินเป้าที่ตั้งไว้ ” นายเชนกล่าว
ขณะเดียวกัน บริษัทฯจะรับรู้รายได้เพิ่มเติมในส่วนของการรักษาเฉพาะทาง และรายได้ที่มาจาก ตึกอาคาร Wellness ซึ่งเป็นศูนย์สุขภาพครบวงจร ที่รองรับผู้ที่ไม่ได้ป่วยโดยเฉพาะ เช่นการทำฟัน การทำกายภาพ เสริมความงามและตรวจสุขภาพ ซึ่งจะทำให้ผู้เข้ามารับบริการไม่ต้องมาปะปนกับผู้ป่วย โดยมีผู้เข้ามาใช้บริการมากกว่า 100 คน/วัน ซึ่งสูงกว่าที่บริษัทฯคาดการณ์ไว้